《金缕曲 今夜》
清代·赵庆熹

今夜仍无梦。冷红蕤、枕函如水，但和愁共。绡帐一层，张薄雾灯影，丝丝迸缝。

觉帐外、玉炉烟重。安得蘅芜香在手，便浓烧、心字成何用。

银鸭睡，绣衾拥。

迢迢挨过清宵永。数铜壶、不多几刻，寺钟应动。帘外五更风渐紧，想是酿寒催冻。

早一阵、雨声相送。不恨梧桐先作响，恨梧桐原是侬亲种。

心上事，酒俱涌。

作者简介：（约公元一八四O年前后在世）字秋舲，浙江仁和人。生卒年均不详，约清宣宗道光二十年前后在世。性倜傥，工诗词，家贫好读书。第道光进士。迟回二十年，选延川知县，不果往。改金华教授，亦末履任。庆熹工诗词散曲，著有《楚游草》、《蘅香馆诗稿》、《香消酒醒词》及《香消酒醒曲》，并传于世。